<classify> KAMATI ya Kudumu ya Bunge ya Masuala ya Ukimwi na Dawa za Kulevya imesema msongamano wa wafungwa na mahabusu magerezani unachangia ongezeko la magonjwa ya kuambukiza, yakiwamo ya kifua kikuu na Ukimwi.Wajumbe wa kamati hiyo wamebainisha hayo juzi walipojadili taarifa kuhusu hali ya maambukizi ya Virusi Vya Ukimwi VVU na upatikanaji wa tiba ya magonjwa nyemelezi na udhibiti wa biashara na matumizi ya dawa za kulevya magerezani ya mwaka 2018. Licha ya kujadili taarifa hiyo, pia walipata fursa ya kutembelea Magereza ya Kingolwira Complex, likiwemo la Mtengo wa Simba, Mkono wa Mara na Gereza la Wanawake yaliyopo mkoani Morogoro.Baadhi ya wajumbe wa kamati hiyo, wabunge wa Viti Maalumu, Suzan Lyimo, Dk Jasmine Tisekwa pamoja na Mbunge wa Malinyi, Dk Haji Mponda, kwa nyakati tofauti walisema kuwepo kwa msongamano ndani ya magerezani, kunachochea na kuchangia kujitokeza magonjwa ya kuambukiza.Naye Mbunge wa Viti Maalumu, Amina Mollel alilishauri Jeshi la Magereza nchini kuboresha na kuweka miundombinu rafiki kwa wafungwa wenye ulemavu. Mwenyekiti wa kamati hiyo, Dk Oscar Mukasa alilitaka jeshi hilo kushirikiana na Tume ya Kudhibiti Ukimwi Tanzania TACAIDS katika kurejea taarifa yao iliyohusu takwimu za wafungwa na mahabusu walipimwa VVU ili kujiridhisha zaidi na zioneshe uhalisia usiotiliwa shaka.Mwenyekiti huyo ambaye ni Mbunge wa Jimbo la Biharamulo, alilitaka jeshi hilo kuwasilisha taarifa hiyo mpya kwa kamati hiyo ambayo itakuwa imewashirikisha Tacaids na ikiwa mwelekeo wa kufikia lengo la kimataifa na kitaifa la 90- 90- 90 tisini tatu.Hapa inamaanisha kwamba asilimia 90 ya wanaoishi na VVU watambue hali zao, asilimia 90 ya wenye Ukimwi wawe wameanza kutumia dawa za kupunguza makali ya VVU na asilimia 90 ya walioanza dawa wapunguze kiwango cha virusi mwilini ifikapo mwaka 2020, alisema Dk Mukasa.Wakijibu baadhi ya hoja za wabunge wa kamati hiyo, Kamishna Mwandamizi wa Msaidizi wa Jeshi la Magereza SACP, Dk Hassan Mkwiche alisema maambukizi ya ugonjwa wa kifua kikuu umedhibitiwa na hawana mgonjwa yeyote kwenye magereza hali iliyofikia kufunga vyumba vilivyojengwa kwa wagonjwa hao.Naye Kamishina wa Magereza CP, Uweso Ngarama alisema msongamano uliopo magerezani si wa wafungwa, bali ni wa mahabusu kwani wafungwa waliopo magerezani ni kati ya 18,000, lakini kwa sasa idadi ya wafungwa na mahabusu ni 38,528 wakati uwezo wa magereza ni kuhifadhi wahalifu 29,902.  <topic>: KITAIFA 